Predkladacia správa 

	Návrh Stratégie informatizácie spoločnosti v Slovenskej republiky a Akčného plánu sa predkladá na základe bodov D.1. a D.2. uznesenia vlády č. 522/2001 z 13. júna 2001.
Keďže proces informatizácie spoločnosti prebiehajúci v krajinách EÚ prispieva k formovaniu dynamicky sa rozvíjajúceho ekonomického prostredia, do ktorého Slovenská republika má zámer sa úspešne zaradiť, je pre nás nevyhnutné mať adekvátne rozvinutú informačnú spoločnosť.
Cieľom predkladaného materiálu je predložiť ucelený návrh, ako koncepčne budovať a rozvíjať informačnú spoločnosť v podmienkach SR, a tým vytvárať predpoklady najmä pre zlepšenie kvality života občanov, zefektívnenie štátnej správy a samosprávy a skvalitnenie podpory rozvoja podnikania. Stratégia informatizácie spoločnosti je postavená na budovaní troch základných pilierov: budovanie obsahu, teda užitočných informácií a služieb, budovanie ľudských kapacít a budovanie infraštruktúry pre prístup a konektivitu. Tieto piliere sa považujú za prierez najdôležitejších oblastí, ktorých sa proces informatizácie dotýka.
Súčasné inštitucionálne zabezpečenie procesu informatizácie spoločnosti je nevyhovujúce. A keďže budovanie a rozvoj informačnej spoločnosti má medzirezortný charakter, plnenie úloh v tejto oblasti sa musí zabezpečovať koordinovane (z úrovne vlády) v súčinnosti so všetkými rezortmi, vrátane participácie mimovládnych organizácií a podnikateľskej sféry.
 Obsahom uvedeného materiálu sú aj prílohy, ktoré sú analyticky rozpracované podľa šiestich prioritných oblastí informatizácie spoločnosti – informačno-komunikačná infraštruktúra, informatizácia verejnej správy, vzdelávanie, elektronické podnikanie a obchod, výskum a vývoj, bezpečnosť a ochrana digitálneho prostredia. 
Vláda SR sa zaviazala plniť úlohy vyplývajúce z Akčného plánu eEurope+ najmä z dôvodu blížiaceho sa vstupu SR do Európskej únie (EÚ) a jej plnohodnotného členstva v tejto organizácii je preto dôležité nielen navrhnúť stratégiu rozvoja informačnej spoločnosti, ale ju aj promptne a dôsledne realizovať.
Návrh stratégie je v súlade s Programovým vyhlásením vlády SR, ako aj s Ústavou Slovenskej republiky a všeobecne záväznými platnými právnymi predpismi. Taktiež je v súlade s právom Európskej únie a dohovormi Rady Európy.